*Jézus még nem ért be a faluba, hanem azon a helyen tartózkodott, ahol Márta találkozott vele. (Jn 11,30)*

Mária ugyanazt az utat járja be, mint a nővére. Talán még a gondolatok is hasonló pályán mozogtak. Vagy egyszerűen csak a benne feltörő kérdésekre várta a választ? Talán volt közöttük olyan kérdés is, amit nem is akart másnak feltenni csak Jézusnak, mert csak Tőle várhatott rá megnyugtató választ. Pontosan nem tudjuk.

Lehet, mi is találkozunk kérdésekkel, amelyeket nem is érdemes csak úgy általában feltenni. Talán kényelmetlen lenne a helyzet vagy olyan területet érint, amelyhez kevés egy ember tudása.

Kéréseidet vidd Jézushoz. Nem fog sem elutasítani, sem megszégyeníteni, ha Őt kérdezed. Sőt, válaszolni fog. Azt nem ígérhetem, hogy eléd áll és megmagyarázza a választ. De miután köztudott, hogy az információ átadásának több lehetséges módja is van, valamelyiket használni fogja. Ezért nekünk várnunk kell ezt a választ, hisz előfordul, hogy nem a kérdés pillanatában vagy nem az általunk elképzelt módon jön a válasz, de jön. Bízz Benne! *Vadon Gyula*